Ego Albertus, abbas ecclesie Viziliacensis, Ordinis S. Benedicti, Eduensis diecesis, ad Romanam ecclesiam nullo medio pertinentis, certifico reverendissimo in Christo patri ac domino meo honoratissimo domino Johanni Rolin, miseratione divina Eduensi episcopo ceterisque reverendissimis in Christo patribus dominis episcopis et aliis judicibus ordinariis ubicumque constitutis, me debite et sufficienter vidisse et legisse titulos exemptionis venerabilis monasterii S. Martini Eduensis sufficientes pro exemptione in capite et in membris, et hanc rectificationem pro veritate michi cognitam facio signanter ad sedandum quamdam divisionem que orta est et major oriri posset super prioratum de Anzeyo, membro dicti monasterii S. Martini, sito in diecesi Eduensi. In cujus rei testimonium sigillum meum cum signo meo manuali presentibus duxi apponendum, die martis decima mensis februarii anno domini M CCCC XL VIIII. A. abbas Viziliacensis.